ଅନ୍ତ ହଲଓ୍ବାଙ୍କୁ ବ୍ରେନ ଟ୍ୟୁମରଃ ଚିକିତ୍ସାରେ ଅର୍ଥ ସାଜିଛି ବାଧକ\nରାୟଗଡ଼ା ଜିଲା କାଶୀପୁର ବ୍ଲକ ସଙ୍କରଡା ପଞ୍ଚାୟତ ପଞ୍ଚାଳି ଗ୍ରାମର ଅନ୍ତ ହଲଓ୍ବା (୪୫) । ତାଙ୍କର ପରିବାର କହିଲେ ସ୍ତ୍ରୀ ଭେଦବତୀ , ପୁଅ ଭୁକୁଲୁ, ଓ ଗୋଟିଏ ଝିଅ ପୁସିଆ । ଅନ୍ତ ହଲଓ୍ବା ଲୋକଙ୍କ ଜମିରେ କାମ କରି ଯାହା ରୋଜଗାର କରନ୍ତି ସେଥିରେ ଚଳେ ତାଙ୍କର ତେଲଲୁଣ ସଂସାର । ୪ ମାସ ହେଲା ଅନ୍ତ ହଲଓ୍ବା ବ୍ରେନ୍ ଟ୍ୟୁମରରେ ଆକ୍ରାନ୍ତ। ତାଙ୍କର ହାତଗୋଡ଼ ଠିକ୍ ଭାବେ କାମ କରୁ ନାହିଁ। ଏମିତି କି କଥା ମଧ୍ୟ କହି ପାରୁନାହାନ୍ତି। ଅନ୍ତ ହଲଓ୍ବାଙ୍କ ରୋଜଗାର ବନ୍ଦ ହୋଇଯାଇଥିବାରୁ ପରିବାର ଲୋକେ ଅସୁବିଧାରେ ସମ୍ମୁଖୀନ ହେଉଛନ୍ତି ।\nଇନ୍ଦ୍ରାବତୀ ଜଳଭଣ୍ଡାରର ବନ୍ଦ ହେଲା ୨ ଗେଟ୍\nନବରଙ୍ଗପୁର ଜିଲା ତେନ୍ତୁଳିଖୁଣ୍ଟି ବ୍ଲକ ଇନ୍ଦ୍ରାବତୀ ଜଳଭଣ୍ଡାରର ୨ଟି ଗେଟ ରବିବାର ବନ୍ଦ କରାଯାଇଛି। ଆଉ ୩ଟି ଗେଟ ଖୋଲାଯାଇ ପାଣି ନିଷ୍କାସିତ ହେଉଛି। ଶନିବାର ୫ଟି ଗେଟ ଖୋଲା ଯାଇଥିଲା। ବତ୍ତର୍ମାନ ଦେଓପାଲିଠାରେ ୨ଟି ଗେଟ ଓ ମୁରାନ ଠାରେ ଗୋଟିଏ ଗେଟ ଖୋଲା ରହିଛି। ବର୍ତ୍ତମାନ ଜଳଭଣ୍ଡାରର ଜଳପତ୍ତନ ୬୩୯.୯୪ ମିଟର ରହିଛି। ଜଳଭଣ୍ଡାର ମଧ୍ୟକୁ ପ୍ରତି ସେକେଣ୍ଡରେ ୭୫.୯୫ ଘନମିଟର ଜଳ ପ୍ରବେଶ କରୁଥିବା ବେଳେ ୫୫୭.୨୮ ଘନ ମିଟର ଜଳ ନିଷ୍କାସିତ ହେଉଛି।\nହାଡ଼ିଗୁଡ଼ା ମୁଖ୍ୟ ରାସ୍ତା ଶୋଚନୀୟ\nରାୟଗଡ଼ା ଜିଲା କାଶୀପୁର ବ୍ଲକ ହାଡ଼ିଗୁଡ଼ା ପଞ୍ଚାୟତ ସଦର ମୁଖ୍ୟ ରାସ୍ତା ଶୋଚନୀୟ ହୋଇପଡ଼ିଛି । ବର୍ଷା ଦିନେ ଏହି ରାସ୍ତାରେ ଯିବାଆସିବା କରିବା କଷ୍ଟକର । ନିକଟରେ ଉତ୍କଳ ଆଲୁମିନା କମ୍ପାନୀ ରହିଛି । ଦୀର୍ଘ ବର୍ଷ ହେଲାଣି ଏହି ରାସ୍ତାକୁ କମ୍ପାନୀ ନା ଜିଲା ପ୍ରଶାସନ କେହି ମରାମତି କରିବାକୁ ଆଗ୍ରହ ପ୍ରକାଶ କରୁନାହାନ୍ତି । ଯାହା ଦ୍ୱାରା ହାଡ଼ିଗୁଡ଼ା ପଞ୍ଚାୟତର ହଜାର ହଜାର ଲୋକଯିବା ଆସିବା କରିବାରେ ଅସୁବିଧା ଭୋଗୁଛନ୍ତି।\nକାମରେ ଲାଗୁନି ଜେନେରେଟରଃ ହନ୍ତସନ୍ତ ହେଉଛନ୍ତି ରୋଗୀ\nରାୟଗଡା ଅଫିସ୍, ୨୦।୮\nରାୟଗଡ଼ା ଜିଲା ମୁଖ୍ୟ ଚିକିତ୍ସାଳୟର ନୂତନ ୫ ତାଲା ବିଶିଷ୍ଟ କୋଠା ୩୫ କୋଟି ଟଙ୍କା ବ୍ୟୟରେ ନିର୍ମାଣ ହୋଇଛି। ରୋଗୀଙ୍କ ସୁବିଧା ନିମନ୍ତେ ଉକ୍ତ କୋଠା ଉଦ୍ଘାଟନର ଦୀର୍ଘ ୨ବର୍ଷ ପରେ ଅର୍ଥାତ୍ ୧ମାସ ପୂର୍ବେ ୨ଟି ଜେନେରେଟର ଚିକିତ୍ସାଳୟ ପାଇଁ କିଣାଗଲା । ୨୪ଲକ୍ଷ ଟଙ୍କା ବ୍ୟୟରେ ୧୨୫ ୱାଟ ବିଶିଷ୍ଟ ୨ଟି ଜେନେରେଟର କିଣାଯାଇଥିଲା । ହେଲେ ସେଗୁଡିକ ବ୍ୟବହାର କରା ନ ଯାଇ ପକାଇ ରଖାଯାଇଛି । କୌଣସି ଗୋଟିଏ ମଧ୍ୟ ଜେନେରେଟର କାର୍ଯ୍ୟରେ ଲାଗୁନାହିଁ।\nଦୁଇ ଦିନିଆ ରାଜଯୋଗ ଶିବିର\nରାୟଗଡା ଅଫିସ୍, ୨୦।୮ଃ ସ୍ଥାନୀୟ କୃଷ୍ଣଚନ୍ଦ୍ର ନଗର ଭବନ ଠାରେ ବ୍ରହ୍ମା କୁମାରୀ ଈଶ୍ୱରୀୟ ବିଶ୍ୱବିଦ୍ୟାଳୟ ରାୟଗଡା ତରଫରୁ ଏକ ଜିଲାସ୍ତରୀୟ ରାଜଯୋଗ ଶିବିର ଅନୁଷ୍ଠିତ ହୋଇଯାଇଛି। ଏହି ଶିବିରରେ ପ୍ରଶିକ୍ଷଣ ଦେବାପାଇଁ ବ୍ରହ୍ମା କୁମାରୀ ଈଶ୍ୱରୀୟ ବିଶ୍ୱବିଦ୍ୟାଳୟର ଅନ୍ତଃରାଷ୍ଟ୍ରୀୟ କାର୍ଯ୍ୟାଳୟ ମାଉଣ୍ଟଆବୁରୁ ବରିଷ୍ଠ ରାଜଯୋଗ ଶିକ୍ଷକ ରାଜଯୋଗୀ ବ୍ରହ୍ମାକୁମାର ଭଗବାନ ଭରି ଆସିଛନ୍ତି । ସ୍ବପରିବର୍ତ୍ତନ ଦ୍ୱାରା ବିଶ୍ୱରେ ପରିବର୍ତ୍ତନ ଆଣି କିଭଳି ଭାବେ ସମାଜରେ ସୁଖ ଶାନ୍ତି ଆସିପାରିବ ତାହା ଶିକ୍ଷା ଦେଉଛନ୍ତି ।\nଛାତ୍ରୀଛାତ୍ରଙ୍କୁ ମିଳୁନି ପାଠ୍ୟପୁସ୍ତକ\nକୋଷାଗୁମୁଡା,୧୯।୮(ଡି.ଏନ.ଏ): ନବରଙ୍ଗପୁର ଜିଲା କୋଷାଗୁମୁଡା ବ୍ଲକରେ ଥିବା ଉଚ୍ଚ ବିଦ୍ୟାଳୟର ଛାତ୍ରୀଛାତ୍ରଙ୍କୁ ପାଠ୍ୟ ପୁସ୍ତକ ମିଳି ଥିବାରୁ ପାଠ ପଢା ବ୍ୟାହତ ହେଉଛି। ଏହାକୁ ନେଇ ଛାତ୍ରୀଛାତ୍ର ଓ ଅଭିଭାବକଙ୍କ ମଧ୍ୟରେ ଅସନ୍ତୋଷ ଦେଖା ଦେଇଥିଲା। ପାଠ୍ୟବର୍ଷର ୩ ମାସ ବିତି ଯାଇଥିଲେ ମଧ୍ୟ ଏ ପର୍ଯ୍ୟନ୍ତ ପିଲାମାନଙ୍କୁ ବହି ଯୋଗାଇ ଦିଆଯାଉ ନାହିଁ।\nଉତ୍ତରପ୍ରଦେଶରୁ ନବରଙ୍ଗପୁର ପହଞ୍ଚିଲା ଇଭିଏମ\nଆଗାମୀ ସାଧାରଣ ନିର୍ବାଚନ ପାଇଁ ନିର୍ବାଚନ କମିଶନଙ୍କ ନିର୍ଦ୍ଦେଶ କ୍ରମେ ନବରଙ୍ଗପୁର ଜିଲାକୁ ଉତ୍ତର ପ୍ରଦେଶର ୩ଟି ସ୍ଥାନରୁ ବାଲାଟ ୟୁନିଟ ଇଭିଏମ ୨୪୭୦ ଟି ଏବଂ କଣ୍ଟ୍ରୋଲ ୟୁନିଟ ଇଭିଏମ ୨୪୬୬ଟି ସୁରକ୍ଷା ବଳୟରେ ଆସି ପହଞ୍ଚିଛି । ନବରଙ୍ଗପୁର ନିୟନ୍ତ୍ରୀତ ବଜାର କମିଟି ଗୋଦାମଗୃହ ଏଗୁଡିକ ସୁରକ୍ଷିତ ଭାବେ ରଖା ଯାଇଛି । ଉମରକୋଟ ତହସିଲଦାର ଧର୍ମରାଜ ମାଝୀ ଓ ରାଇଘର ତହସିଲଦାର ହଳଧର ଶବର ଗରଖପୁର, ମୁର୍ଦ୍ଦଶାବାଦ, ସମ୍ବଲ ଜିଲାରୁ ଇଭିଏମ ଗୁଡିକ କିଭଳି ସୁରକ୍ଷିତ ସହ ପହଞ୍ଚିବ ସେହି ଦାୟିତ୍ୱରେ ପ୍ରଶାସନ ପକ୍ଷରୁ ପଠାଯାଇଥିଲା ।\nସ୍ବାଧୀନତାର ସ୍ବାଦ ବାରିନାହାନ୍ତି ଦଲସରଗି ଗ୍ରାମବାସୀଃଗାଁରେ ଆଜି ଯାଏଁ ଉଡିନି ଜାତୀୟ ପତାକା\nସାରା ଭାରତ ବର୍ଷରେ ସ୍ବାଧୀନତା ଦିବସ ବହୁ ଆଡମ୍ବରରେ ପାଳନ କରାଯାଇଥାଏ। ଉତ୍ସବମୁଖର ହୋଇ ଉଠିଥାଏ ପଲ୍ଲୀରୁ ସହର ପର୍ଯ୍ୟନ୍ତ। କିନ୍ତୁ ଏଭଳି ଏକ ଗାଁ ଅଛି ଯେଉଁଠି ଲୋକେ ଆଜିଯାଏଁ ଜାଣି ନାହାନ୍ତି ସ୍ବାଧୀନତା ଦିବସ କଣ। ଏପରିକି ଉକ୍ତ ଗାଁରେ ଆଜିଯାଏଁ ଜାତୀୟ ପତାକା ଉଡି ନାହିଁ। ଏହିପରି ଏକ ଗ୍ରାମ ହେଉଛି ନବରଙ୍ଗପୁର ଜିଲା ଉମରକୋଟ ବ୍ଲକର ଚହରା ପଞ୍ଚାୟତର ଦଲସରଗୀ ଗାଁ। ନବରଙ୍ଗପୁର ଜିଲା ବିଭିନ୍ନ ପ୍ରାନ୍ତରୁ ଆସିଥିବା ଆଦିବାସୀ ସଂପ୍ରଦାୟର ପ୍ରାୟ ୩୦ଟି ପରିବାରର ପ୍ରାୟ ୨୦୦ଜଣ ଏହି ଗ୍ରାମରେ ବସବାସ କରନ୍ତି ।\nମରାମତିରେ ମାଓବାଦୀ ସାଜିଛନ୍ତି ବାଧକ\nମାଲକାନଗିରି ଜିଲାରେ ପୁଣି ମାଓବାଦୀମାନେ ବିକାଶ କାର୍ଯ୍ୟରେ ବାଧକ ସାଜିଛନ୍ତି । ମାଥିଲି ପଞ୍ଚାୟତ ଅନ୍ତର୍ଗତ ଟେମୁରୁପାଲ ନିକଟରେ ମାଓବାଦୀମାନେ ଗତ ୧୪ ତାରିଖରେ ରାସ୍ତା ଖୋଳି ସମ୍ପୂର୍ଣ୍ଣ ଭାବେ ନଷ୍ଟ କରି ଦେଇଥିଲେ। ଶନିବାର ଏହି ରାସ୍ତାର ପୁନରୁଦ୍ଧାର ଲାଗି ଯାଇଥିବା ଯନ୍ତ୍ରୀ ଓ ଠିକାଦାରଙ୍କୁ ପରୋକ୍ଷ ଭାବେ କାର୍ଯ୍ୟ ବନ୍ଦ କରିବାକୁ ଧମକ ଚମକ ଦେଇଥିଲେ। ଫଳରେ ଅଧାରୁ ଯନ୍ତ୍ରୀ ଓ ଠିକାଦାର କାମ ବନ୍ଦ କରି ଚାଲି ଆସିଥିଲେ। ଏଥିଯୋଗୁ ଟେମୁରୁପାଲି ପଞ୍ଚାୟତକୁ ଯୋଗାଯୋଗ ସମ୍ପର୍ଣ୍ଣ ବିଚ୍ଛିନ୍ନ ହୋଇଯାଇଛି । ପ୍ରାୟ ୩ ହଜାରରୁ ଊର୍ଦ୍ଧ୍ୱ ଜନସାଧାରଣଙ୍କ ଯାତାୟାତ ଠପ୍ ହୋଇଯାଇଛି । ତେବେ ମାଓବାଦୀମାନେ ପୂର୍ବରୁ ଏହି ରାସ୍ତା କାମକୁ ବିରୋଧ କରି ଠିକା କ୍ୟାମ୍ପରେ ଆକ୍ରମଣ, ଗାଡି ଜଳାପୋଡା କରିଥିଲେ ।\nପାଠପଢା ବଦଳରେ ପରିବାର ଚିନ୍ତା\nମାଥିଲି, ୨୦।୮ (ଡି.ଏନ.ଏ)\nମୁଣ୍ତ ଉପରେ ପରିବାର ପ୍ରତିପୋଷଣ ଚିନ୍ତା। ଉପାନ୍ତ ଗାଁରେ କାମଧନ୍ଦା ମିଳେ ନାହିଁ । ବାଧ୍ୟ ହୋଇ ବଞ୍ଚିବାକୁ ସଦରକୁ କାମ କରିବାକୁ ଆସିବାକୁ ପଡେ । ଯେତେବେଳେ ପେଟ ପାଟଣା କଥାପଡେ ସେତେବେଳେ ବୟସକୁ ଦେଖାଯାଏ ନାହିଁ ବୋଲି ଦୃଢୋକ୍ତି ପ୍ରକାଶ କରିଛନ୍ତି ମାଲକାନଗିରି ଜିଲା ମାଥିଲି ବ୍ଲକ ଅନ୍ତର୍ଗତ ବାରା ଗ୍ରାମର କେତେକ ଶିଶୁ । କିଛି ଦିନ ତଳେ ମାଥିଲି ଅଞ୍ଚଳରେ ଚାଷ କାମ କରିବାକୁ ଏହି ଶିଶୁମାନେ ଘରୁ ବାହାରି ଆସିଥିଲେ । ଆଖପାଖ ଗ୍ରାମରେ ଦୈନିକ ୧୨୦ ଟଙ୍କା ପାରିଶ୍ରମିକରେ ଚାଷ କାର୍ଯ୍ୟ କରିଥିଲେ ।\nବିଜୁ ସ୍ବାସ୍ଥ୍ୟ କଲ୍ୟାଣ ଯୋଜନାରେ କାର୍ଡ ବଣ୍ଟନ\nଚିତ୍ରକୋଣ୍ଡା,୨୦।୮ଃ ମାଲକାନଗିରି ଜିଲା ଚିତ୍ରକୋଣ୍ଡା ପଞ୍ଚାୟତ ସମିତି ପକ୍ଷରୁ ବିଜୁ ସ୍ବାସ୍ଥ୍ୟ କଲ୍ୟାଣ ଯୋଜନାରେ ହିତାଧିକାରୀଙ୍କୁ ସ୍ବାସ୍ଥ୍ୟବୀମା କାର୍ଡ ବଣ୍ଟନ କରାଯାଇଛି। ଅତିରିକ୍ତ ବିଡ଼ିଓ ଫାଲଗୁନି ମାଝି କାର୍ଯ୍ୟକ୍ରମକୁ ଉଦ୍ଘାଟନ କରି ୧୬ ଜଣ ହିତାଧିକାରୀଙ୍କୁ ଏହି କାର୍ଡ ପ୍ରଦାନ କରିଥିଲେ। ପିଇଓ ଧୀରାଜ କୁମାର ଖଣ୍ଡାଗିର, ମଙ୍ଗଳ ସମ୍ପ୍ରସାରଣ ଅଧିକାରୀ ଚିତ୍ତରଞ୍ଜନ ବେହେରା ଉପସ୍ଥିତ ଥିଲେ।\nସେମିଳିଗୁଡ଼ାରେ ସର୍ବାଧିକ ବର୍ଷା ରେକର୍ଡ\nକୋରାପୁଟ,୨୦।୮(ସ୍ବ.ପ୍ର.): କୋରାପୁଟ ଜିଲାରେ ରବିବାର ସମୁଦାୟ ୩୮୨.୮ ମିମି ବର୍ଷା ହୋଇଛି । ସେଥିମଧ୍ୟରୁ କୋରାପୁଟ ବ୍ଲକରେ ୬୭ ମିମି ବର୍ଷା ହୋଇଥିବାବେଳେ ଲମତାପୁଟ ବ୍ଲକରେ ୧୮.୨ ମିମି, ପଟ୍ଟାଙ୍ଗି ବ୍ଲକରେ ୨୮ ମିମି, ନନ୍ଦପୁର ବ୍ଲକରେ ସର୍ବାଧିକ ୪୬.୬ ମିମି, ଦଶମନ୍ତପୁର ବ୍ଲକରେ ୨୧ ମିମି, ନାରାୟଣପାଟଣାରେ ୧ ମିମି, ଲକ୍ଷ୍ମୀପୁର ବ୍ଲକରେ ୧୫ ମିମି, ସେମିଳିଗୁଡ଼ା ବ୍ଲକରେ ୯୦ ମିମି, ଜୟପୁରରେ ୨୬ ମିମି, କୋଟପାଡ଼ରେ ୪ ମିମି, କୁନ୍ଦୁରା ବ୍ଲକରେ ୨୮ ମିମି, ବୋରିଗୁମ୍ମା ବ୍ଲକରେ ୧ ମିମି ବର୍ଷା, ବୈପାରୀଗୁଡ଼ା ବ୍ଲକରେ ୩୨ ମିମି ବର୍ଷା ହୋଇଛି। ବନ୍ଧୁଗାଁ ବ୍ଲକରେ ଆଦୌ ବର୍ଷା ହୋଇନଥିବା ଜିଲା ଜରୁରୀ ବିଭାଗ ଅଧିକାରୀ ଦେବବ୍ରତ କରାଟି ସୂଚନା ଦେଇଛନ୍ତି।\nଚଳିତ ବର୍ଷାରେ କ୍ଷତିଗ୍ରସ୍ତ ହୋଇଛି ୩୯୨୬ ହେକ୍ଟର ଚାଷଜମି\nକୋରାପୁଟ ଜିଲାରେ ଚଳିତ ବର୍ଷାରେ ୧୨ଟି ବ୍ଲକର ୩୯୨୬ ହେକ୍ଟର ଚାଷ ଜମି କ୍ଷତିଗ୍ରସ୍ତ ହୋଇଥିବା ଜିଲା ଜରୁରୀ ବିଭାଗ ପକ୍ଷରୁ ଜଣାପଡ଼ିଛି। ଜିଲାର ୧୪ଟି ବ୍ଲକ ମଧ୍ୟରୁ କୋରାପୁଟ, ସେମିଳିଗୁଡ଼ା, ଜୟପୁର, ଲକ୍ଷ୍ମୀପୁର, ପଟ୍ଟାଙ୍ଗି, ନନ୍ଦପୁର, ଲମତାପୁଟ, ଦଶମନ୍ତପୁର, କୁନ୍ଦୁରା, ବୈପାରୀଗୁଡ଼ା, କୋଟପାଡ଼, ବୋରିଗୁମ୍ମା ଭଳି ୧୨ଟି ବ୍ଲକର ୧୬୫ଟି ପଞ୍ଚାୟତ ଅନ୍ତର୍ଗତ ୭୨୨ଟି ଗ୍ରାମର ୩୯୨୬ ହେକ୍ଟର ଚାଷଜମି କ୍ଷତିଗ୍ରସ୍ତ ହୋଇଥିବା ପ୍ରାରମ୍ଭିକ ଭାବେ ଜଣାପଡ଼ିଛି।\nଛାତ୍ରୀଙ୍କୁ ପାଠ ପଢ଼ାଇଲେ ଚିତ୍ରକୋଣ୍ଡା ବିଧାୟକ\nମାଥିଲି,୨୦।୮(ଡି.ଏନ୍.ଏ.): ମାଲକାନଗିରି ଜିଲା ମାଥିଲି ବ୍ଲକ ଅନ୍ତର୍ଗତ ବଳଦିଆଗୁଡ଼ା ଅନୁସୂଚିତ ଜାତି ଏବଂ ଜନଜାତି ବିଭାଗ ବାଳିକା ବିଦ୍ୟାଳୟରେ ସୋମବାର ଚିତ୍ରକୋଣ୍ତା ବିଧାୟକ ଡମ୍ବରୁ ଶିଶା ଛାତ୍ରୀଙ୍କୁ ପାଠ ପଢାଇଛନ୍ତି । ଏଥିସହ ସେ ଛାତ୍ରୀମାନଙ୍କ ସମସ୍ୟା ପଚାରି ବୁଝିବା ସହ ଭଲ ପାଠ ପଢ଼ିବାକୁ ପରାମର୍ଶ ଦେଇଥିଲେ।\nମାଥିଲି ବ୍ଲକ ଅଞ୍ଚଳରେ ବନ୍ୟାଃ ପାଙ୍ଗାମା, କିଆଙ୍ଗ ବ୍ରିଜ ଉପରେ ବନ୍ୟାଜଳ, ୬ ପଞ୍ଚାୟତକୁ ଯୋଗାଯୋଗ ବିଚ୍ଛିନ୍ନ\nମାଥିଲି, ୨୦।୮(ଡି.ଏନ.ଏ.): ମାଲକାନଗିରି ଜିଲା ମାଥିଲି ବ୍ଲକ ଅନ୍ତର୍ଗତ ମାଓବାଦୀପ୍ରବଣ ତଥା ଦୁର୍ଗମ ଅଞ୍ଚଳରେ ବନ୍ୟାର କରାଳ ରୂପ ଦେଖିବାକୁ ମିଳିଛି। ପ୍ରବଳ ବର୍ଷାରେ ବ୍ଲକର ୬ ପଞ୍ଚାୟତ ବାହ୍ୟ ଜଗତରୁ ବିଚ୍ଛିନ୍ନ ହୋଇପଡିଛି।\nପିସିସି ସମ୍ପାଦକ ହେଲେ ତ୍ରିପତି ଗୁରୁ\nକୁନ୍ଦୁରା,୨୦।୮(ଡି.ଏନ୍.ଏ.): କୁନ୍ଦୁରା ସଦର ପଞ୍ଚାୟତ ଅନ୍ତର୍ଗତ କୁଡୁମପଦର ଗ୍ରାମର ତ୍ରିପତି ଗୁରୁଙ୍କୁ ପ୍ରଦେଶ କଂଗ୍ରେସ କମିଟିରେ ସ୍ଥାନ ମିଳିଛି। ସେ ସମ୍ପାଦକ ମନୋନୀତ ହେବା ପରେ ରବିବାର କୁନ୍ଦୁରା ସ୍ଥିତ କଂଗ୍ରେସ ଭବନରେ ଏନେଇ ଶୁଭେଚ୍ଛୁ ପହଞ୍ଚତ୍ଥିଲା।\nଚାନ୍ଦିଲି ପଞ୍ଚାୟତରେ ପରିମଳ ବ୍ୟବସ୍ଥା ବିପର୍ଯ୍ୟସ୍ତ, ବ୍ୟାପୁଛି ଡେଙ୍ଗୁ\nଜେକେପୁର,୨୦।୮(ଡି.ଏନ୍.ଏ)- ରାୟଗଡା ଜିଲା ଚାନ୍ଦିଲି ପଞ୍ଚାୟତରେ ପରିମଳ ବ୍ୟବସ୍ଥା ସମ୍ପୂର୍ଣ୍ଣ ବିପର୍ଯ୍ୟସ୍ତ ହୋଇପଡିଛି । ମାସ ମାସ ଧରି ପଞ୍ଚାୟତର ବିଭିନ୍ନ ଓ୍ବାର୍ଡରେ ଥିବା ନାଳ ନର୍ଦ୍ଦମା ସଫା କରାଯାଉନାହିଁ । ରାସ୍ତାଘାଟରେ କୁଢ଼ କୁଢ଼ ଆବର୍ଜନା ପଡି ରହବାରୁ ପୂର୍ତ୍ତି ଗନ୍ଧମୟ ପରିବେଶ ସୃଷ୍ଟି ହୋଇଛି ।\nକୁନ୍ଦୁଲି ଘଟଣା : ସେପ୍ଟେମ୍ବର ୨୫ ସୁଦ୍ଧା କମିଶନ ଗୃହ ବିଭାଗକୁ ଦେବେ ତଦନ୍ତ ରିପୋର୍ଟ\nଜୟପୁର ୧୯।୮(ନି ପ୍ର)- କୁନ୍ଦୁଲି ମାମଲାର ଶେଷ ପଯ୍ୟାୟ ସାକ୍ଷ୍ୟ ଗ୍ରହଣ ରବିବାର ଶେଷ ହୋଇଛି । ଜୟପୁର ଜିଲା କୋର୍ଟ ପରିସରରେ କମିଶନ ବିଦ୍ୟୁତ କୁମାର ମିଶ୍ରଙ୍କ ନିକଟରେ ଡାକ୍ତର ପ୍ରଭାତ କୁମାର ପାଢୀ ପକ୍ଷ ରଖିଥିଲେ। କୁନ୍ଦୁଲି ପୀଡିତା କଟକ ସ୍ଥିତ ଏସସିବି ମେଡିକାଲ କଲେଜରେ ୧୯।୧।୧୮ ତାରିଖରୁ ୨୭।୭।୧୮ ପର୍ଯ୍ୟନ୍ତ ଚିକିତ୍ସିତ ହେଉଥିଲେ । ତାଙ୍କର ଅଧିକା ଚିକିତ୍ସା ଆବଶ୍ୟକତା ରହିଥିଲା । କିନ୍ତୁ ପୀଡିତାଙ୍କ ମା'ତାଙ୍କ ଝିଅକୁ ମାନସିକ ବିଭାଗ କି ଅନ୍ୟ କୌଣସି ବିଭାଗରେ ଚିକିତ୍ସା କରିବାକୁ ମନା କରିଥିଲେ ।\nଟୀକାକରଣ ଯୋଗୁ ଶିଶୁପୁତ୍ରର ମୃତ୍ୟୁ ଅଭିଯୋଗଃ ତଦନ୍ତ ପାଇଁ ଗାଁରେ ପହଞ୍ଚିଲେ ଡାକ୍ତର\nଝରିଗାଁ, ୧୯।୮(ସ୍ବ.ପ୍ର)- ନବରଙ୍ଗପୁର ଜିଲା ଝରିଗାଁ ବ୍ଲକ ତେଲନଦୀ ପଞ୍ଚାୟତ ହିରାବାଇ ଗ୍ରାମରେ ଜଣେ ୭ ମାସର ଶିଶୁର ରବିବାର ମୃତ୍ୟୁ ଘଟିଛି। ତେବେ ଶିଶୁଟି ଟୀକା ନେବା ପରେ ଅସୁସ୍ଥ ହୋଇ ମୃତ୍ୟୁ ଘଟିଥିବା ପରିବାର ଲୋକ ଅଭିଯୋଗ କରିଛନ୍ତି। ଘଟଣାର ତଦନ୍ତ ପାଇଁ ଗାଁରେ ଡାକ୍ତର ପହଞ୍ଚିଛନ୍ତି।\nଦିବ୍ୟାଙ୍ଗ ଛାତ୍ରୀଙ୍କୁ ମିଳିଲା ନୂଆ ରାହା\nନବରଙ୍ଗପୁର,୧୯।୮(ବି.ପ୍ର.)-ଦୈନନ୍ଦିନ କାର୍ଯ୍ୟରେ ଦିବ୍ୟାଙ୍ଗ ବିଭିନ୍ନ ସମସ୍ୟାର ସମ୍ମୁଖୀନ ହୋଇଥାନ୍ତି। ସେମାନେ କିଭଳି ସାଧାରଣ ଲୋକଙ୍କ ସହ ସମକକ୍ଷ ହୋଇ ପାରିବେ ସେନେଇ ସରକାରଙ୍କ ପକ୍ଷରୁ ବିଭିନ୍ନ ସହାୟତା ଯୋଗାଇ ଦିଆଯାଉଛି । ସେଥିମଧ୍ୟରୁ ଛାତ୍ରୀଛାତ୍ରଙ୍କ ପାଇଁ ଥିବା ଅନ୍ତର୍ନିବେଶୀ ଶିକ୍ଷା ଅନ୍ୟତମ। ଏହି ଶିକ୍ଷା ମାଧ୍ୟମରେ ନବରଙ୍ଗପୁରର ଦିବ୍ୟାଙ୍ଗ ଛାତ୍ରୀ ଏମ. ଶ୍ରୀୟାଙ୍କ ଅସ୍ତ୍ରୋପଚାର ପରେ ସାଧାରଣ ସହପାଠୀଙ୍କ ସହ ସମକକ୍ଷ ହୋଇପାରିଛି। ତାଙ୍କୁ ମିଳିଥିଲା ଏକ ନୂଆ ରାହା। ଅସ୍ତ୍ରୋପଚାର ପରେ ଦିବ୍ୟାଙ୍ଗ ଶ୍ରୀୟା ପାଠ ପଢା କ୍ଷେତ୍ରରେ ସଫଳତା ପାଇଥିବାରୁ ଆସନ୍ତା ଡିସେମ୍ବର ୩ ତାରିଖ ଅନ୍ତର୍ଜାତୀୟ ଭିନ୍ନକ୍ଷମ ଦିବସରେ ତାଙ୍କୁ ସମ୍ମାନିତ କରାଯିବ।
